**ŽIVOTOPIS**

**dr. sc. Berto Šalaj**

BERTO ŠALAJ rođen je 20. veljače 1973. u Slavonskom Brodu gdje je završio osnovnu školu i gimnaziju. Nakon odsluženja vojnog roka upisuje studij politologije na Fakultetu političkih znanosti u Zagrebu i diplomira 1998. obranom diplomske radnje *Ideja federalizma u političkoj misli Frana Supila*. Na istom fakultetu magistrirao je 2002. s temom magistarske radnje *Političko obrazovanje u školskim sustavima: Hrvatska u komparativnoj perspektivi srednjoeuropskih država*. Doktorsku disertaciju *Socijalni kapital u postkomunističkim državama: Hrvatska u komparativnoj perspektivi* obranio je na Fakultetu političkih znanosti 2007. U ožujku 2008. izabran je u znanstveno-nastavno zvanje docenta, u travnju 2013. u znanstveno-nastavno zvanje izvanrednog profesora u području društvenih znanosti (polje politologije, grana komparativna politika) na Fakultetu političkih znanosti Sveučilišta u Zagrebu. Znanstveni i istraživački interesi Berta Šalaj usmjereni su prema pitanjima demokracije, populizma, političke kulture, socijalnog kapitala, civilnog društva i političkog obrazovanja. Objavio je, samostalno ili kao koautor, 3 znanstvene knjige, 16 članaka u znanstvenim časopisima, 14 poglavlja u knjigama i zbornicima, 19 recenzija i prikaza i 12 stručnih članaka. Svoje radove izlagao je, samostalno ili u koautorstvu, na 15 međunarodnih i 10 domaćih znanstvenih skupova.

Berto Šalaj trenutno na Fakultetu političkih znanosti Sveučilišta u Zagrebu izvodi nastavu na preddiplomskim studijima politologije i novinarstva, i to na predmetima *Politička socijalizacija i političko obrazovanje* i *Demokracija i civilno društvo*. Na poslijediplomskim specijalističkim studijima istog fakulteta izvodio je nastavu na kolegijima *Socijalni kapital lokalne zajednice* i *Socijalni kapital i civilno društvo u državama Srednje i Jugoistočne Europe*. Na poslijediplomskom doktorskom studiju komunikologije Sveučilišta Josipa Jurja Strossmayera u Osijeku nositelj je kolegija *Demokracija, politička socijalizacija i masovni mediji*.

Berto Šalaj aktivan je član *Hrvatskog politološkog društva* i *GONG-a* i sudjeluje u provođenju brojnih znanstvenih i stručnih projekata.

Berto Šalaj u dva je mandata obavljao funkciju prodekana Fakulteta političkih znanosti Sveučilišta u Zagrebu. U akademskim godinama 2008/2009 i 2009/2010 bio je prodekan za nastavu i studente, a u akademskoj godini 2010/2011 i dijelu akademske godine 2011/2012 prodekan za studijske programe i cjeloživotno obrazovanje. U razdoblju od 2012. do 2014. bio je predstojnik Odsjeka za komparativnu politiku Fakulteta političkih znanosti.

Detaljan popis radova dostupan je na: <https://bib.irb.hr/lista-radova?autor=253290>